EUROOPAN HIILI- JA TERÄSYHTEISÖN NEUVOA-ANTAVAN KOMITEAN PÄÄTÖSLAUSELMA hiilikaivosten ja muun kaivannaisteollisuuden työturvallisuutta ja työhygieniaa käsittelevästä pysyvästä elimestä (96/C 138/06)

(Annettu yksimielisesti 328:nnessa istunnossa 14 päivänä maaliskuuta 1996)

EUROOPAN HIILI- JA TERÄSYHTEISÖN NEUVOA-ANTAVA KOMITEA, joka

on tutustunut asiakirjassa KOM(95) 282 lopullinen esitettyyn työturvallisuutta, työhygieniaa ja työterveyttä koskevaan yhteisön ohjelmaan (1996-2000),

ottaa huomioon

- kaivosalan pysyvän elimen tilapäisen työryhmän, jonka tehtävänä on tutkia yhteistyötä työturvallisuutta, työhygieniaa ja työterveyttä käsittelevän neuvoa-antavan komitean kanssa,

- kaivosalan pysyvän elimen tarkkailijoiden läsnäolon neuvoa-antavassa komiteassa,

PANEE MERKILLE, että huolimatta viime vuosien vaikeuksista yhteisön kaivannaisteollisuus ja tarkemmin sanottuna hiiliteollisuus on yhä tärkeä ala EU:lle ja sen energiapolitiikalle. EU:n hiiliteollisuus on lisäksi erityisala, jolla on erityisiä ongelmia (yli 80 prosenttia kaivoksista maanalaisia, kaivoskaasun (metaanin) esiintyminen jne.) ja johon sen vuoksi liittyy kasvanut tapaturmariski,

TOTEAA, että tämän elimen tekemä työ on ollut erittäin myönteistä kaikilta osin. Itse asiassa tapaturmien tutkimisen ja arvioinnin tarkkuus on tuonut mukanaan ensinnäkin työtapaturmien selvän vähentymisen, joka näkyy alan tapaturmaindeksin laskuna ja siten kaivostyöntekijöiden työolojen merkittävänä parantumisena, mikä on epäilemättä osaltaan lisännyt hiilikaivostemme tuottavuutta,

TOTEAA, että yhteistyö näiden kahden elimen (pysyvä elin ja työturvallisuus- ja työhygieniakomitea) välillä on toivottavaa ja erittäin myönteistä kokemusten vaihdon kannalta. Ottaen huomioon edellä mainittu erityisluonne ja pysyvän elimen tehokkuus näiden kahden elimen sulauttamisen vaikutus olisi kuitenkin tällä hetkellä kielteinen, sillä hiilikaivoksilla on yhä tärkeä asema strategisena alana EU:ssa,

ON HAVAINNUT, että vaikka pysyvästä elimestä ei ole määrätty EHTY:n perustamissopimuksessa, se kuitenkin säilyttää tiiviit suhteet perustamissopimuksessa tarkoitetun hiiliteollisuuden kanssa. Pysyvän elimen tekemät tapaturmia koskevat tutkimukset ovat antaneet ja antavat edelleen komissiolle tärkeitä aineksia direktiiviehdotusten valmistelussa, ja niiden ansiosta on voitu ja voidaan välttää lukuisia työtapaturmia koko yhteisön kaivosalalla,

ON TIETOINEN Euroopan komission budjettivaikeuksista; pysyvän elimen lakkauttamista yhdistämällä tai sulauttamalla se työturvallisuutta ja työhygieniaa käsittelevään neuvoa-antavaan komiteaan ei kuitenkaan voida suunnitella budjettisäästöjen toteuttamiseksi, koska perimmäinen ongelma on tapaturmien, usein kuolemaan johtavien, lukumäärän vähentäminen.

Kaikkien näiden tekijöiden perusteella EHTY:n neuvoa-antava komitea

a) ARVIOI JA SUOSITTELEE komissiolle, ottaen huomioon, että EHTY:n perustamissopimuksen ja siinä määriteltyjen elinten voimassaolo periaatteessa lakkaa vuonna 2002, että olisi toivottavaa, että myös pysyvä elin, ottaen huomioon sen välillinen suhde EHTYyn, säilytet täisiin itsenäisenä vähintään EHTY:n perustamissopimuksen päättymiseen asti, ja että sitten siinä yhteydessä käsiteltäisiin mahdollisen sulautumisen ongelmaa,

b) KEHOTTAA sen vuoksi Euroopan komissiota säilyttämään pysyvällä elimellä ainakin sen nykyisen toimivallan ja siten estämään sen lakkauttamisen sulauttamalla se työturvallisuutta ja työhygieniaa käsittelevään neuvoa-antavaan komiteaan, koska, kuten on jo mainittu, panoksena on lukuisten eurooppalaisten kaivostyöntekijöiden turvallisuus ja jopa heidän henkensä.